7.2.2023
SL
Uradni list Evropske unije
C 47/123 sreda 6. julija 2022
23. poziva vlado, naj pomisleke ustrezno obravnava in izvrši sodbo ustavnega sodišča iz leta 2016 o podelitvi zemljiških parcel samostanu Visoki Dečani; je zaskrbljen, ker oblasti še vedno niso izvršile sklepa sodišča, kar spodkopava zavezanost vlade k uveljavljanju pravne države in njeno spoštovanje neodvisnega sodstva, pa tudi mednarodni ugled države; poudarja, kako pomembno je izvajati vse odločbe ustavnega sodišča; poziva vlado, naj načela pravne države ne uporablja selektivno;
24. izreka pohvalo Evropski misiji za krepitev pravne države na Kosovu (EULEX), ki kosovskim oblastem pomaga pri ustanavljanju trajnostnih in neodvisnih institucij pravne države; pozdravlja podaljšanje mandata misije EULEX, pa tudi nedavno napotitev začasne enote za krepitev zmogljivosti sestavljene policijske enote EULEX; spodbuja Kosovo, naj še naprej sodeluje z misijo EULEX ter s specializiranimi senati in specializiranim tožilstvom, kar je pomemben dokaz njegove zavezanosti pravni državi;
25. pozdravlja delovni dogovor med kosovsko policijo in Europolom iz julija 2020, ki bo podlaga za okrepljeno sodelovanje v boju proti organiziranemu kriminalu, terorizmu in ekstremizmu, in poziva kosovske oblasti, naj v celoti izkoristijo ta potencial; glede na to poudarja, da je Interpol pomemben instrument v boju proti organiziranemu kriminalu; obžaluje, da Kosovo kljub večkratnim poskusom pridružitve še ni član Interpola, in poziva, naj se Kosovo vključi v Interpol, države članice EU pa naj proaktivno podprejo prošnjo Kosova za pridružitev tej organizaciji;
26. poziva Komisijo k izvajanju priporočil posebnega poročila Evropskega računskega sodišča 01/2022, da bi zagotovili učinkovit vpliv finančne pomoči EU na pravno državo na Zahodnem Balkanu, zlasti z oblikovanjem smernic o uporabi določb IPA III o modulaciji in strožjim parlamentarnim nadzorom nad sredstvi; poziva Komisijo, naj financiranje tesneje poveže z napredkom na področju pravne države, poveča podporo organizacijam civilne družbe in neodvisnim medijskim hišam ter izboljša poročanje in spremljanje projektov, k čemur je že večkrat pozval Evropski parlament; v zvezi s tem poziva k boljšemu usklajevanju programov pravne države, ki jih podpirajo mednarodni donatorji;
27. poziva EU in države Zahodnega Balkana, naj vzpostavijo okvir za plodno sodelovanje med Evropskim javnim tožilstvom in državami Zahodnega Balkana, da bo lahko Evropsko javno tožilstvo učinkovito izvajalo svoje pristojnosti v zvezi s sredstvi EU, zlasti instrumentom IPA III;
Spoštovanje temeljnih svoboščin in človekovih pravic
28. ugotavlja, da pravni in institucionalni okvir Kosova na splošno zagotavlja varstvo človekovih in temeljnih pravic ter pravic manjšin, vendar je ključno njegovo izvajanje; poziva Kosovo, naj bolje vključi invalidne otroke v izobraževalne ustanove; poudarja, da si je treba bolj prizadevati, da bi invalidnim otrokom omogočili kakovostno izobraževanje;
29. obžaluje, da kosovska skupščina v prvi obravnavi ni sprejela osnutka civilnega zakonika, ki bi državljanom Kosova prinesel močno potreben napredek, zlasti pa izboljšal razmere, v katerih živijo najbolj ranljive skupine v kosovski družbi, predvsem ženske, otroci ter osebe LGBTI+, in bi pozitivno vplival na gospodarski razvoj Kosova, zato poziva, naj se civilni zakonik sprejme, ko bo znova predložen na plenarnem zasedanju; izraža podporo vključitvi istospolnih partnerstev v zakonodajo v skladu z ustavo Kosova;
30. je zaskrbljen, ker se sicer zakonodaja in politike za osebe LGBTI+ razvijajo v pozitivni smeri, vendar se ne izvajajo; obsoja vsakršno diskriminacijo in poniževanje skupnosti LGBTI+, tudi s strani nekaterih politikov na visoki ravni; v zvezi s tem poziva kosovsko vodstvo, naj v večji meri javno spodbuja temeljne človekove pravice za vse kosovske državljane, vključno z osebami LGBTI+;
31. obžaluje dejstvo, da so pobude za vključevanje srbske skupnosti v kosovske politične, socialne in gospodarske strukture zelo omejene; poziva kosovsko vlado in predstavnike kosovskih Srbov, naj izpolnijo svojo obljubo, da bodo zavezani notranjemu dialogu in resnično sodelovali z neodvisnimi organizacijami civilne družbe v srbskih skupnostih, zlasti na severu, da bi jih uspešno vključili; poziva EU, naj še naprej omogoča in podpira programe med skupnostmi; pozdravlja prizadevanja kosovskih oblasti za boj proti rasizmu in obravnavanje medetničnih incidentov;